CELEX: 62008TN0107
Language: fi
Date: 2008-02-28 00:00:00
Title: Asia T-107/08: Kanne 28.2.2008 — TNC Kazchrome ja ENRC Marketing v. neuvosto ja komissio

9.5.2008   
            
            
               FI
            
            
               Euroopan unionin virallinen lehti
            
            
               C 116/23
            
         Kanne 28.2.2008 — TNC Kazchrome ja ENRC Marketing v. neuvosto ja komissio
   (Asia T-107/08)
   (2008/C 116/43)
   Oikeudenkäyntikieli: englanti
   Asianosaiset
   
      Kantajat: Osakeyhtiö Transnational Company Kazchrome (jäljempänä TNC Kazchrome) (Actobe, Kazakstan) ja ENRC Marketing AG (Kloten, Sveitsi) (edustajat: asianajajat L. Ruessmann ja A. Willems)
   
      Vastaajat: Euroopan unionin neuvosto ja Euroopan yhteisöjen komissio
   Vaatimukset
   
               —
            
            
               riidanalainen asetus on kumottava sikäli kuin siinä asetetaan polkumyynnin vastaisia toimenpiteitä kantajien valmistaman ja/tai myymän piimangaanin tuonnissa
            
         
               —
            
            
               neuvosto ja komissio on velvoitettava maksamaan yhteisvastuullisesti kantajille korvauksia korkoineen vahingosta, joka niille aiheutui asian lainvastaisesta vireillepanosta, tosiseikkoja koskevista virheistä ja virheellisestä arvioinnista, mukaan lukien yhteisön oikeuden perusperiaatteiden loukkaukset, joihin komissio syyllistyi, ja neuvoston asetuksen (EY) N:o 1420/2007 lainvastainen antaminen
            
         
               —
            
            
               komissio ja neuvosto on velvoitettava vastaamaan omista oikeudenkäyntikuluistaan ja korvaamaan kantajien oikeudenkäyntikulut
            
         
               —
            
            
               komissio on velvoitettava vastaamaan omista oikeudenkäyntikuluistaan ja korvaamaan yhteisvastuullisesti kantajien oikeudenkäyntikulut sikäli kuin neuvosto ei korvaa niitä.
            
         Oikeudelliset perusteet ja pääasialliset perustelut
   Kantajat, joista ensimmäinen valmistaa piimangaania ja toinen tuo sitä Euroopan unioniin, vaativat lopullisen polkumyyntitullin käyttöön ottamisesta Kiinan kansantasavallasta ja Kazakstanista peräisin olevan piimangaanin tuonnissa sekä Ukrainasta peräisin olevan piimangaanin tuontia koskevan menettelyn päättämisestä 4.12.2007 annetun neuvoston asetuksen (EY) N:o 1420/2007 (1) kumoamista.
   Kanteensa tueksi kantajat väittävät, että vastaajat syyllistyivät ilmeisiin arviointivirheisiin, rikkoivat perusasetusta (2) eivätkä esittäneet perusteluja EY 253 artiklan mukaisesti, kun ne sisällyttivät Kazakstanin polkumyyntitutkimukseen, mutta jättivät Intian sen ulkopuolelle, hylkäsivät kantajien väitteen siitä, että ne toimivat yhtenä taloudellisena yksikkönä, määrittivät kantajien vientihintaa, arvioivat sitä, aiheuttiko piimangaanin tuonti Kazakstanista vahinkoa yhteisön tuotannonalalle ja missä määrin se aiheutti vahinkoa ja yhdistivät tuonnin Kazakstanista tuontiin Kiinasta tätä arviointia ja yhteisön intressin arviointia varten.
   Kantajat väittävät lisäksi, että yhteisön toimielimet loukkasivat niiden oikeutta tulla kuulluksi sekä hyvän hallinnon, kantajien perustellun luottamuksen ja syrjintäkiellon periaatetta sekä suhteellisuusperiaatetta, koska kantajille ei muun muassa annettu tietoja, jotka olivat merkityksellisiä yhteisön toimielinten näkemysten kannalta, ja koska kantajien tarjoama sitoumus hylättiin.
   
      (1)  EUVL 2007, L 317, s. 5.
   
      (2)  Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22.12.1995 annettu neuvoston asetus (EY) N:o 384/96 (EYVL 1996, L 56, s. 1).